
Åmotsdalen og Soløyfjellet beitelag 

v/ Svein Henrik Risan og Oddbjørn Dalslåen

Iverksettelse av fellingstillatelse på jerv i Åmotsdalen - Oppdal kommune

Vi viser til skriftlig søknad mottatt på e-post om felling av jerv i Åmotsdalen fra Åmotsdalen og Soløyfjellet beitelag av 31.07.03 og samtaler på telefon med Gro Aalbu, Oppdal kommune den 31.07.03. 

Bakgrunn

SNO kan bekrefte følgende skader: 1 lam tatt av jerv på sætervangen på Hellaugsætra i uke 26, 1 lam funnet på innmark tatt av jerv på Engan i Drivdalen, 2 lam ved Tverrfjellet tatt tirsdag 29.07 og 2 lam den 30.07.

I uke 26 manglet 12 % av lammene, i uke 28 14 % og i uke 31 18 % av lammene i Åmotsdalen beitelag og Soløyfjellet beitelag.

Det er søkt om tillatelse til felling innenfor følgende område:

Vestgrense – fylkesgrensa mot Møre og Romsdal. 

Nordgrense: Veggavatnet – Ståkkåbekken - Brattskarven – Gråurdbekken. 

Østgrense: Gråurdbekken  - Sæterfjellet .

Sørgrense: Kvernbekkhøa – Tjønnglupen – Velssætertangen – Åmotsvatnet.

Generelt

Ifølge forskrift til viltloven om forvaltning av bjørn, jerv, ulv og gaupe, fastsatt ved kgl res. Av 30. juni 2000 er det Direktoratet for naturforvaltning som kan gi fellingstillatelse på jerv og fastsette nærmere vilkår for eventuell fellingstillatelse. I brev av 06.06.2003 fra Direktoratet for naturforvaltning er fylkesmennene i Sør-Norge gitt myndighet til å iverksette felling på inntil 5 jerv i 2003. Ved vurdering av om fellingstillatelse skal gis skal fylkesmennene vurdere om vilkårene i forvaltningsforskriften § 3 er til stede.

I forskrift om forvaltning av bjørn, jerv, ulv og gaupe heter det i § 3. Felling for å forhindre skade på bufe og tamrein: 

For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe. 

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til: 

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og betydning

d. potensialet for framtidige skader

Det understrekes i brevet at målet med fellingstillatelsen ikke er å regulere en rovviltbestand, men å felle mest mulig bestemte individer knyttet til bestemte situasjoner.

Vedtak om felling skal være begrenset til et bestemt område, tidsrom og antall dyr. 

Kjerneområdet for jerv i Sør-Norge ble opphevet av Regjeringen fra og med 1. april 2002. I St. prp. Nr. 1 (2001-2002) heter det at jerv i Sør-Norge i større grad vil bli forvaltet ut i fra konfliktnivå i forhold til sau i utmark, noe som innebærer at en også skal vurdere felling av jerv innefor det tidligere kjerneområdet. 

Videre skal jerv i Sør-Norge forvaltes ut i fra et bestandsmål på minst 10-15 årlige ynglinger i hele Sør-Norge. 

Fylkesmannens vurderinger

Størrelse og sammensetning av vedkommende rovviltbestand

Årets foreløpige yngleregistreringer viser at det sannsynligvis er 15 ynglinger av jerv i Sør-Norge i 2003. Det vil si at bestandsmålet på 10-15 ynglinger i Sør-Norge er nådd hvis dette ikke endres etter kontroll av ynglelokaliteter ved barmarkskontroll. Fylkesmannen finner det derfor forsvarlig å innvilge skadefelling ut i fra bestandssituasjonen for jerv i Sør-Norge.

Områdets betydning som beitemark

Det beiter mye sau i Åmotsdalen og området er et svært viktig beiteområde.

Skadenes omfang og betydning

Statens naturoppsyn kan bekrefte at det er tatt 1 lam av jerv ved Engan, 1 lam tatt av jerv ved Hellaugsetra og 4 lam tatt av jerv ved Tverfjellet.

Potensialet for framtidige skader

Beiteområdene i Åmotsdalen har over flere år hatt store tap til jerv. Det er registrert to ynglinger i nærheten av beiteområdet og faren for fortsatte skader i området er betydelig.  

Avgrensning av fellingsområde

På grunn av at beiteområdet ligger i nærheten av to ulike ynglelokaliteter og siden vi ikke er sikre på hvilket/hvilke individ som er skadevolder, mener fylkesmannen det er viktig å avgrense jaktområdet i størst mulig grad til skadeområdet.

Vedtak

Etter en totalvurdering av skadebildet og bestandssituasjonen for jerv finner Fylkesmannen i Sør-Trøndelag det riktig å gi tillatelse til felling av 1 jerv innenfor et begrenset område  i Åmotsdalen i Oppdal kommune. På grunn av vanskeligheter med å vite hvilket/hvilke individer som er skadevolder og får å øke sannsynligheten for å ta ut skadegjørende individ velger fylkesmannen å avgrense jaktområdet noe i forhold til søknad.

Følgende betingelser er knyttet til fellingstillatelsen:

1. Fellingstillatelsen gjelder fra 01.08.2003. kl.08.00 til og med 11.08.2003 kl 12.00. Fellingstillatelsen gjelder for følgende område:

Vestgrense: Ytste Åmotshytten - Svartdalskollen. 

Nordgrense: Sørsiden av Trondfjellet- Brattskarven – Svartdalskollen. 

Østgrense: Trondfjellet  - Kvernbekkhøa.

Sørgrense: Kvernbekkhøa – Fremste Åmotshytten – Ytste Åmotshytten.

2. Fellingsforsøket vil bli vurdert utvidet både i forhold til geografisk avgrensning etter nærmere avklaringer og diskusjoner med kommunene. Dette gjelder også fortløpende endringer av fellingsområdet.

3. Det er kun jegere som er oppnevnt av kommunen som kan delta i fellingsforsøket. Kommunen skal ha en skriftlig oversikt over disse. Det forutsettes at kommunene sørger for at samtlige involverte i fellingsforsøket får en kopi av dette brevet, samt direktoratet sitt brev av 06.06.2003 før fellingsforsøket settes i gang.

4. Ved felling av jerv skal det nyttes våpen og ammunisjon godkjent for storviltjakt, jf Forskrift 22. mars 2002 nr. 150, om utøvelse av jakt og fangst.

5. Fellingslaget skal melde tilbake til fylkesmannen jevnlig om gjennomføringen av fellingsforsøket. Felling av bjørn skal omgående meldes til kommunen, fylkesmannen og Direktoratet for naturforvaltning. Meldingen skal inneholde opplysninger om tid og sted for fellingen. Fellingsstedet skal kunne påvises dersom fylkesmannen krever dette. Fylkesmannen kan nås på tlf 73 19 92 61 eller 900 65 298.

6. Felling av jerv skal omgående meldes til kommunen, fylkesmannen og Direktoratet for naturforvaltning. Meldingen skal inneholde opplysninger om tid og sted for fellingen. Fellingsstedet skal kunne påvises dersom fylkesmannen krever dette.

7. Jerv som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra Direktoratet for naturforvaltning. Felte dyr skal så raskt som mulig bringes til Norsk institutt for naturforskning, Tungasletta 2, 7485 Trondheim. 

8. Med hjemmel i viltlovens § 52, siste ledd, gir Direktoratet for naturforvaltning tillatelse til bruk av løs hund under forsøk på felling dersom dette anses som aktuelt. Tillatelser etter bufeloven og/eller reindriftsloven må innhentes av jegerkorpset.

9. I medhold av forskrift om forvaltning av bjørn, jerv, ulv og gaupe § 3, gir DN fylkesmannen myndighet til å tillate nødvendig bruk av motorkjøretøy i forbindelse med transport av fellingspersonell og utstyr frem til aktuelt fellingsområde. Motorkjøretøy kan ikke nyttes under forsøk på felling eller under selve fellingen. Nødvendige tillatelser i henhold til motorferdselsloven må innhentes.

Fellingstillatelsen er gitt med hjemmel i Viltlovens § 12 og forskrift om forvaltning av bjørn, jerv, ulv og gaupe, fastsatt ved kgl. res. av 30.juni 2000 (vedlagt). Vedtaket kan innen 3 uker påklages til Direktoratet for naturforvaltning. Eventuell klage sendes via fylkesmannen.

Med hilsen

Stein-Arne Andreassen    e.f.
Beate Sundgård

miljøverndirektør
konsulent

Vedlegg: 
Direktoratets brev av 06.06.03

